CELEX ID: 32023R1201

--- ENGLISH ---

Document:
$en_document

Summary:
$en_summary

--- DANISH ---

Document:
22.6.2023
DA
Den Europæiske Unions Tidende
L 159/51
KOMMISSIONENS GENNEMFØRELSESFORORDNING (EU) 2023/1201
af 21. juni 2023
om nærmere bestemmelser for Kommissionens gennemførelse af visse procedurer i henhold til Europa-Parlamentets og Rådets forordning (EU) 2022/2065 (»forordningen om digitale tjenester«)
EUROPA-KOMMISSIONEN HAR —
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) 2022/2065 af 19. oktober 2022 om et indre marked for digitale tjenester og om ændring af direktiv 2000/31/EF (forordning om digitale tjenester) 
(
1
)
, særlig artikel 83, stk. 1, litra a), b) og c),
efter at have opfordret alle interesserede parter til at fremsætte deres bemærkninger,
efter høring af Udvalget for Digitale Tjenester, og
ud fra følgende betragtninger:
(1)
Ved forordning (EU) 2022/2065 tillægges Kommissionen beføjelser til at vedtage gennemførelsesretsakter vedrørende de praktiske ordninger i forbindelse med visse aspekter af proceduren i nævnte forordning. I overensstemmelse med princippet om god forvaltning og retssikkerhedsprincippet er det nødvendigt at fastsætte regler for Kommissionens beføjelser til at foretage kontrolbesøg i henhold til artikel 69 i forordning (EU) 2022/2065 og træffe de nødvendige overvågningstiltag i henhold til artikel 72 i nævnte forordning. Det er også nødvendigt at fastsætte regler for retten til at blive hørt, når denne ret udøves af adressaterne for Kommissionens foreløbige konklusioner og aktindsigt i Kommissionens sagsakter, jf. artikel 79 i forordning (EU) 2022/2065.
(2)
I forbindelse med kontrolbesøg giver artikel 69, stk. 2, litra f) og g), i forordning (EU) 2022/2065 Kommissionens tjenestemænd og andre ledsagende personer, der af Kommissionen er bemyndiget til at udføre kontrolbesøg, beføjelse til at anmode enhver repræsentant for eller medarbejder hos udbyderen af den pågældende meget store onlineplatform eller af den meget store onlinesøgemaskine eller, hvor det er relevant, de andre berørte personer, der er omhandlet i nævnte forordnings artikel 67, stk. 1, om forklaringer på forhold eller dokumenter vedrørende genstanden for og formålet med kontrolbesøget og til at registrere svarene. Ligeledes i forbindelse med kontrolbesøg giver artikel 69, stk. 2, litra g), i forordning (EU) 2022/2065 Kommissionens tjenestemænd og andre ledsagende personer, der er bemyndiget af Kommissionen, beføjelse til at rette spørgsmål mod enhver sådan repræsentant eller medarbejder vedrørende genstanden for og formålet med kontrolbesøget og til at registrere svarene. Ifølge artikel 74, stk. 2, litra c), i forordning (EU) 2022/2065 kan disse udbydere eller personer pålægges bøder, hvis de inden for den af Kommissionen fastsatte frist undlader at berigtige et urigtigt, ufuldstændigt eller vildledende svar, der er afgivet af en repræsentant eller en af deres ansatte under et kontrolbesøg. Det er derfor nødvendigt at forsyne sådanne udbydere og sådanne personer med en fortegnelse over eventuelle afgivne forklaringer og fastlægge en procedure, der gør det muligt for dem at berigtige, ændre eller supplere de afgivne forklaringer, herunder forklaringer afgivet af en repræsentant eller ansat, som ikke var bemyndiget hertil. Forklaringer fra en repræsentant eller en ansat bør forblive i Kommissionens register, som de blev registreret under kontrolbesøget.
(3)
I henhold til artikel 72 i forordning (EU) 2022/2065 kan Kommissionen iværksætte de nødvendige tiltag for at overvåge den effektive gennemførelse og overholdelse af nævnte forordning. Med henblik herpå bør Kommissionen kunne pålægge udbydere af meget store onlineplatforme og af meget store onlinesøgemaskiner at give adgang til og forklaringer af deres databaser og algoritmer, hvor dette er nødvendigt for at sikre effektiv overholdelse af forordning (EU) 2022/2065. Adgang til sådanne databaser kan bestå i at give Kommissionen mulighed for at søge i databaserne ved hjælp af forespørgsler, hvor dette er nødvendigt for at overvåge den effektive gennemførelse og overholdelse af forordning (EU) 2022/2065. Med hensyn til denne forordning bør begrebet database fortolkes som alle relevante dataaktiver, der er til rådighed for udbyderen af den pågældende meget store onlineplatforme eller af den meget store onlinesøgemaskine, uanset om disse er tilgængelige i en enkelt database. Når Kommissionen fremsætter påbud om en sådan adgang med henblik på overvågning, bør den også kunne specificere tekniske grænseflader, der kan lette adgangen til databaser og algoritmer såsom programmeringsgrænseflader for applikationer (API'er) eller andre former for teknisk adgang, herunder adgang i realtid og/eller metoder til at få adgang til store mængder data. I denne forbindelse bør Kommissionen også kunne kræve, at sådanne udbydere opbevarer de nødvendige dokumenter på de betingelser, der fastsættes af Kommissionen. Kommissionen bør, for at sikre at den har den nødvendige viden og ekspertise til at udføre sine opgaver i henhold til forordning (EU) 2022/2065, kunne udpege eksterne eksperter og revisorer til at bistå den i udførelsen af sine tilsynsopgaver. Disse eksperter og revisorer bør være uafhængige af den pågældende udbyder og besidde den nødvendige ekspertise og viden til at bistå Kommissionen. Med henblik herpå er det nødvendigt at fastsætte krav til eksperternes og revisorernes uafhængighed og ekspertise.
(4)
I henhold til artikel 79, stk. 1, i forordning (EU) 2022/2065 skal Kommissionen, inden den vedtager en afgørelse i henhold til nævnte forordnings artikel 73, stk. 1, artikel 74 eller artikel 76, give udbyderen af en meget stor onlineplatform eller af en meget stor onlinesøgemaskine eller en anden person som omhandlet i artikel 67, stk. 1, i forordning (EU) 2022/2065, som den har meddelt de foreløbige konklusioner, mulighed for at blive hørt om disse konklusioner og om de foranstaltninger, som Kommissionen har til hensigt at træffe på baggrund af disse konklusioner. Disse udbydere og personer bør fremsætte deres synspunkter skriftligt inden for en af Kommissionen fastsat frist med henblik på at opnå en balance mellem effektiviteten af procedurerne på den ene side og muligheden for at udøve retten til at blive hørt på den anden side. Adressaten for de foreløbige konklusioner bør have ret til kort at redegøre for de relevante omstændigheder og fremlægge understøttende dokumentation. For at sikre retfærdige og effektive procedurer, en effektiv og fuldstændig håndhævelse af forordning (EU) 2022/2065 og retssikkerhed for alle berørte personer er det nødvendigt at fastsætte regler for formatet og den maksimale varighed af skriftlige indlæg og brug af sprog.
(5)
I henhold til artikel 79, stk. 4, i forordning (EU) 2022/2065 skal Kommissionen give aktindsigt til de parter, der er berørt af proceduren. Selv om adressaten for de foreløbige konklusioner altid bør kunne få udleveret de ikkefortrolige udgaver af alle de dokumenter, der er nævnt i de foreløbige konklusioner, af Kommissionen, bør Kommissionen kunne træffe afgørelse fra sag til sag om den relevante procedure for yderligere aktindsigt. Når Kommissionen giver aktindsigt, bør den sikre, at forretningshemmeligheder og andre fortrolige oplysninger beskyttes. Kommissionen bør kunne anmode personer, der indgiver eller har indgivet oplysninger eller dokumenter i løbet af proceduren, om nærmere at udpege forretningshemmeligheder eller andre fortrolige oplysninger. Kommissionen bør, inden den stiller disse oplysninger til rådighed for adressaten for de foreløbige konklusioner, vurdere for hvert dokument, om behovet for at videregive dokumentet med henblik på en effektiv udøvelse af retten til at blive hørt er større end den skade, som videregivelsen kan medføre for den person, som indgav de pågældende oplysninger eller det pågældende dokument —
VEDTAGET DENNE FORORDNING:
KAPITEL I
ANVENDELSESOMRÅDE
Artikel 1
Genstand og anvendelsesområde
Ved denne forordning fastsættes der bestemmelser om de praktiske ordninger for:
a)
kontrolbesøg udført i henhold til artikel 69 i forordning (EU) 2022/2065 og overvågningstiltag vedtaget i henhold til artikel 72 i nævnte forordning
b)
udøvelse af retten til at blive hørt og vilkårene for videregivelse i henhold til artikel 79 i forordning (EU) 2022/2065.
KAPITEL II
KOMMISSIONENS KONTROLBESØG OG OVERVÅGNINGSTILTAG
Artikel 2
Forklaringer afgivet under kontrolbesøg
1.   Forklaringer, som Kommissionen eller ledsagende personer har anmodet om i henhold til artikel 69, stk. 2, litra f) og g), i forordning (EU) 2022/2065, må kun afgives af bemyndigede repræsentanter for eller ansatte hos udbydere af en meget stor onlineplatform, udbydere af en meget stor onlinesøgemaskine eller, hvor det er relevant, andre personer, der er omhandlet i nævnte forordnings artikel 67, stk. 1. Kommissionens tjenestemænd eller ledsagende personer kan registrere de afgivne forklaringer i enhver form.
2.   Efter kontrolbesøget stilles en kopi af enhver registrering foretaget i henhold til stk. 1 til rådighed for udbyderen af den meget store onlineplatform, udbyderen af den meget store onlinesøgemaskine eller den anden person som omhandlet i artikel 67, stk. 1, i forordning (EU) 2022/2065, der er berørt af dette kontrolbesøg.
3.   I tilfælde, hvor en repræsentant eller en ansat som omhandlet i stk. 1 er blevet anmodet om og har afgivet forklaringer, men denne repræsentant eller den pågældende ansatte ikke var bemyndiget til at afgive forklaringer på vegne af udbyderen eller den berørte person, fastsætter Kommissionen en frist, inden for hvilken udbyderen eller den berørte person kan meddele Kommissionen eventuelle berigtigelser, ændringer eller supplerende oplysninger til de forklaringer, som den pågældende repræsentant eller ansatte har afgivet. Disse berigtigelser, ændringer eller supplerende oplysninger skal tilføjes den forklaring, der er registreret i henhold til stk. 1.
4.   Muligheden for, at udbyderen af en meget stor onlineplatform, udbyderen af en meget stor onlinesøgemaskine eller, hvor det er relevant, andre personer, der er omhandlet i artikel 67, stk. 1, i forordning (EU) 2022/2065, kan meddele Kommissionen berigtigelser, ændringer eller supplerende oplysninger til forklaringer, der er afgivet i henhold til stk. 3, berører ikke Kommissionens beføjelse til at pålægge bøder og tvangsbøder i overensstemmelse med henholdsvis artikel 74 og 76 i forordning (EU) 2022/2065.
Artikel 3
Overvågningstiltag
1.   Hvis Kommissionen pålægger udbyderen en af meget stor onlineplatform eller af en meget stor onlinesøgemaskine at give Kommissionen adgang til den pågældende udbyders databaser eller algoritmiske systemer i henhold til artikel 72, stk. 1, i forordning (EU) 2022/2065, kan Kommissionen specificere de tekniske midler eller grænseflader, hvorigennem udbyderen af den meget store onlineplatform eller af den meget store onlinesøgemaskine skal give en sådan adgang.
2.   Udbydere af meget store onlineplatforme eller af meget store onlinesøgemaskiner, der er blevet pålagt at give adgang i henhold til artikel 72, stk. 1, i forordning (EU) 2022/2065, skal gøre dette rettidigt og effektivt, således at Kommissionen kan få adgang til alle oplysninger i de pågældende databaser og alle oplysninger vedrørende den pågældende algoritme, som er nødvendige for at vurdere den pågældende udbyders gennemførelse og overholdelse af forordning (EU) 2022/2065.
3.   Udbydere af meget store onlineplatforme eller af meget store onlinesøgemaskiner, der er blevet pålagt at give adgang i henhold til artikel 72, stk. 1, i forordning (EU) 2022/2065, skal overholde kravene i nærværende forordnings artikel 7.
4.   Hvis Kommissionen pålægger udbyderen af en meget stor onlineplatform eller af en meget stor onlinesøgemaskine en forpligtelse til at opbevare alle de dokumenter, der er nødvendige for at vurdere gennemførelsen og overholdelsen af forordning (EU) 2022/2065 i henhold til i nævnte forordnings artikel 72, stk. 1, fastsætter Kommissionen betingelserne for opbevaringen, herunder varigheden og omfanget af de dokumenter, der skal opbevares, og for hvilke forpligtelsen gælder. Denne periode kan om nødvendigt forlænges med henblik på at vurdere gennemførelsen og overholdelsen af forordning (EU) 2022/2065.
5.   Hvis Kommissionen udpeger eksterne eksperter eller revisorer til at bistå med at overvåge udbydere af meget store onlineplatformes og af meget store onlinesøgemaskiners effektive gennemførelse og overholdelse af forordning (EU) 2022/2065 i henhold til artikel 72, stk. 2, i nævnte forordning, sikrer Kommissionen, at disse eksperter og revisorer er uafhængige af den pågældende udbyder, og at de har dokumenteret ekspertise og viden på det område, som de bistår Kommissionen med.
6.   For at sikre uafhængighed i overensstemmelse med stk. 5 tager Kommissionen, når den udpeger eksperter eller revisorer i henhold til nævnte stykke, hensyn til de pågældende eksterne eksperters eller revisorers eventuelle fælles ejerskab, forvaltning, ledelse, personale og ressourcer og eventuelle kontraktlige forbindelser med udbyderen af den pågældende meget store onlineplatform eller meget store onlinesøgemaskine i løbet af de 24 måneder, der går forud for den procedure, som Kommissionen gennemfører. Den udpegede ekspert eller revisor skal forblive uafhængig i hele udpegelsesperioden.
7.   For at sikre, at eksperterne og revisorerne besidder den nødvendige ekspertise og viden i overensstemmelse med stk. 5, tager Kommissionen, når den udpeger en ekspert eller en revisor i henhold til nævnte stykke, hensyn til ekspertens dokumenterede ekspertise på det område, hvorpå denne bistår Kommissionen, eller revisorens dokumenterede tekniske kompetence til at foretage revision i forbindelse med det spørgsmål, som den pågældende bistår Kommissionen med.
KAPITEL III
RETTEN TIL AT BLIVE HØRT OG AKTINDSIGT
Artikel 4
Skriftlige bemærkninger til de foreløbige konklusioner
1.   En adressat for foreløbige konklusioner, som meddeles i henhold til artikel 73, stk. 2, artikel 74, stk. 3, eller artikel 76 i forordning (EU) 2022/2065, kan inden for en af Kommissionen fastsat frist kort og i overensstemmelse med de krav vedrørende dokumenters format og længde, der er fastsat i bilaget til nærværende forordning, skriftligt meddele Kommissionen sine synspunkter vedrørende disse konklusioner og de foranstaltninger, som Kommissionen eventuelt agter at træffe, og fremlægge dokumentation til støtte herfor. Kommissionen er ikke forpligtet til at tage hensyn til skriftlige bemærkninger modtaget efter fristens udløb.
2.   Oplysninger, der indgives til Kommissionen i henhold til stk. 1, skal være korrekte og fuldstændige, og de må ikke være vildledende. De skal fremlægges på en klar, velstruktureret og forståelig måde.
3.   De skriftlige bemærkninger og meddelelser, der er omhandlet i stk. 1, skal affattes på et af Unionens officielle sprog. Støttedokumenter skal indgives på originalsproget, og hvis originalsproget ikke er et af Unionens officielle sprog, skal den ledsages af en præcis oversættelse til et af Unionens officielle sprog.
4.   De skriftlige bemærkninger, der er omhandlet i stk. 1, skal overholde de begrænsninger med hensyn til format og sideantal, der er fastsat i bilaget til nærværende forordning. Kommissionen kan efter begrundet anmodning give en adressat for foreløbige konklusioner tilladelse til at overskride begrænsningerne af sideantallet, hvis og i det omfang adressaten godtgør, at det er objektivt umuligt eller uforholdsmæssigt vanskeligt at behandle særligt komplicerede retlige eller faktuelle spørgsmål inden for det maksimale sideantal.
5.   Dokumenter, databaser eller eventuelle andre oplysninger skal fremsendes til Kommissionen i overensstemmelse med nærværende forordnings artikel 7.
6.   Oplysninger, der indgives til Kommissionen i henhold til stk. 1, skal ledsages af skriftlig dokumentation for, at de personer, der indgiver oplysningerne, er bemyndiget til at handle på vegne af adressaten for de pågældende foreløbige konklusioner.
7.   Kommissionen bekræfter straks og skriftligt over for adressaten for de pågældende foreløbige konklusioner eller dennes repræsentanter modtagelsen af oplysninger, der indgives i henhold til stk. 1.
Artikel 5
Aktindsigt
1.   Kommissionen giver efter anmodning aktindsigt til adressaten for de foreløbige konklusioner, der er meddelt i henhold til artikel 73, stk. 2, artikel 74, stk. 3, eller artikel 76 i forordning (EU) 2022/2065 (»adressaten«). Der gives ikke aktindsigt, før der er givet meddelelse om de foreløbige konklusioner.
2.   Når Kommissionen giver aktindsigt, giver den adressaten alle de dokumenter, der er nævnt i de foreløbige konklusioner, med udeladelse af tekst, der er udpeget i henhold til artikel 6, for at beskytte forretningshemmeligheder eller andre fortrolige oplysninger.
3.   Uden at det berører stk. 4, giver Kommissionen desuden aktindsigt i alle dokumenter i dens sagsakter uden udeladelser i henhold til vilkår for videregivelse, der fastsættes nærmere i en kommissionsafgørelse. Vilkårene for videregivelse fastsættes i overensstemmelse med følgende:
a)
Aktindsigt gives kun til et begrænset antal nærmere angivne eksterne juridiske og økonomiske rådgivere og eksterne tekniske eksperter, der er engageret af adressaten, og hvis navne meddeles Kommissionen på forhånd.
b)
De nærmere angivne eksterne juridiske og økonomiske rådgivere og eksterne tekniske eksperter skal være virksomheder, ansatte i virksomheder eller i en situation, der kan sammenlignes med situationen for ansatte i virksomheder. De er alle bundet af vilkårene for videregivelse.
c)
Personer, der er opført på listen over nærmere angivne eksterne juridiske og økonomiske rådgivere og tekniske eksperter, må ikke på datoen for Kommissionens afgørelse om fastsættelse af vilkårene for videregivelse være i et ansættelsesforhold hos adressaten eller i en situation, der kan sammenlignes en situation som ansat hos adressaten. Hvis den nærmere angivne eksterne juridiske eller økonomiske rådgiver eller eksterne tekniske ekspert efterfølgende under undersøgelsen eller i de tre år efter afslutningen af Kommissionens undersøgelse indtræder i et sådant forhold til adressaten eller andre virksomheder, der er aktive på de samme markeder som adressaten, underretter den nærmere angivne eksterne juridiske eller økonomiske rådgiver eller eksterne tekniske ekspert og adressaten straks Kommissionen om vilkårene for et sådant forhold. Den pågældende nærmere angivne eksterne juridiske eller økonomiske rådgiver eller eksterne tekniske ekspert skal også over for Kommissionen garantere, at pågældende ikke længere har adgang til de oplysninger eller dokumenter i sagsakterne, som denne har fået adgang til i henhold til litra a), og som Kommissionen ikke har stillet til rådighed for adressaten. Den pågældende skal også over for Kommissionen garantere fortsat at ville opfylde de krav, der er omhandlet i dette stykkes litra d).
d)
Nærmere angivne eksterne juridiske og økonomiske rådgivere og tekniske eksperter må ikke videregive nogen af de fremlagte dokumenter eller deres indhold til fysiske eller juridiske personer, der ikke har undertegnet vilkårene for videregivelse, og må ikke anvende de fremlagte dokumenter eller deres indhold til andet end de formål, der er nævnt i artikel 5, stk. 9, nedenfor.
e)
Kommissionen præciserer i vilkårene for videregivelse de tekniske midler til videregivelsen og varigheden heraf. Videregivelse kan ske elektronisk eller (for nogle eller alle dokumenter) i Kommissionens lokaler.
4.   Under særlige omstændigheder kan Kommissionen beslutte ikke at give aktindsigt i visse dokumenter eller at give aktindsigt i dokumenter, der er delvis omskrevet, eller hvori en del af teksten er udeladt, i henhold til de vilkår for videregivelse, der er omhandlet i stk. 3, hvis den fastslår, at den sandsynlige skadevirkning ved videregivelse i henhold til disse vilkår for den part, der har indgivet de pågældende dokumenter, efter en samlet vurdering vejer tungere end vigtigheden af videregivelsen af det fuldstændige dokument for udøvelsen af retten til at blive hørt.
5.   I henhold til artikel 79, stk. 4, i forordning (EU) 2022/2065 omfatter retten til aktindsigt i Kommissionens sagsakter ikke Kommissionens eller medlemsstaternes kompetente myndigheders interne dokumenter. Korrespondance mellem Kommissionen og andre offentlige myndigheder, herunder andre EU-institutioner eller i tredjelande, og andre typer følsomme dokumenter kan også være omfattet af en lignende beskyttelse.
6.   De nærmere angivne eksterne juridiske og økonomiske rådgivere og eksterne tekniske eksperter, der er omhandlet i stk. 3, kan inden for en uge efter at have fået aktindsigt i henhold til vilkårene for videregivelse indgive en begrundet anmodning til Kommissionen om aktindsigt i en ikkefortrolig udgave af ethvert dokument i Kommissionens sagsakter, som ikke allerede er udleveret til adressaten i medfør af stk. 2, med henblik på at stille en sådan ikkefortrolig udgave til rådighed for adressaten eller indgive en begrundet anmodning om en udvidelse af vilkårene for videregivelse til at omfatte yderligere nærmere angivne eksterne juridiske og økonomiske rådgivere og eksterne tekniske eksperter. En sådan yderligere aktindsigt kan kun indrømmes undtagelsesvis, og kun såfremt den er nødvendig for en korrekt udøvelse af adressatens ret til at blive hørt.
7.   Med henblik på anvendelsen af stk. 4-6 kan Kommissionen pålægge den part, der har indgivet de pågældende dokumenter, at fremlægge en ikkefortrolig udgave af dem i overensstemmelse med artikel 6.
8.   Hvis Kommissionen finder, at en anmodning efter stk. 6 er velbegrundet med hensyn til at sikre, at adressaten er i stand til effektivt at udøve sin ret til at blive hørt, anmoder Kommissionen den, der har indgivet dokumenterne, om enten at acceptere at stille en ikkefortrolig udgave til rådighed for adressaten eller at acceptere udvidelsen af vilkårene for videregivelse til at omfatte nærmere angivne enkeltpersoner eller virksomheder, for så vidt det alene angår de relevante dokumenter.
9.   Hvis den part, der har indgivet de pågældende dokumenter, ikke accepterer, vedtager Kommissionen en afgørelse, der fastsætter vilkårene for videregivelse af de pågældende dokumenter.
10.   Dokumenter, som er modtaget ved aktindsigt, der er givet i henhold til denne artikel, må kun anvendes i forbindelse med de relevante sager, hvor der er blevet givet aktindsigt i disse dokumenter, eller dertil knyttede retslige eller administrative procedurer vedrørende anvendelse af forordning (EU) 2022/2065.
11.   Kommissionen kan når som helst under en sag i stedet for eller i kombination med aktindsigtsmetoden i stk. 3 ovenfor give aktindsigt i nogle eller alle de dokumenter, hvori der er udeladt tekst i medfør af artikel 6, stk. 3, for at undgå uforholdsmæssigt store forsinkelser eller administrative byrder.
KAPITEL IV
ALMINDELIGE OG AFSLUTTENDE BESTEMMELSER
Artikel 6
Udpegelse og beskyttelse af fortrolige oplysninger
1.   Medmindre andet er fastsat i forordning (EU) 2022/2065 eller artikel 5 i nærværende forordning må oplysninger eller dokumenter, som Kommissionen har indsamlet eller modtaget, ikke videregives eller gøres tilgængelige af Kommissionen, hvis de indeholder forretningshemmeligheder eller andre fortrolige oplysninger vedrørende fysiske eller juridiske personer.
2.   Når Kommissionen beslaglægger dokumenter eller frivilligt gives adgang til dokumenter i forbindelse med kontrolbesøg i henhold til artikel 69 i forordning (EU) 2022/2065 eller på anden måde gives dokumenter eller adgang til oplysninger i henhold til artikel 72 i forordning (EU) 2022/2065, underretter den de berørte meget store onlineplatforme eller meget store onlinesøgemaskiner eller, hvor det er relevant, andre berørte fysiske eller juridiske personer som omhandlet i artikel 67, stk. 1, i forordning (EU) 2022/2065 om, at der kan gives adgang til disse oplysninger i henhold til nærværende forordnings artikel 5. Når meget store onlineplatforme eller meget store onlinesøgemaskiner eller, hvor det er relevant, andre berørte fysiske eller juridiske personer frivilligt giver Kommissionen oplysninger i henhold til forordning (EU) 2022/2065 eller nærværende forordning, accepterer de under alle omstændigheder, at der kan gives adgang til disse oplysninger i henhold til nærværende forordnings artikel 5.
3.   Uden at det berører stk. 2, kan Kommissionen pålægge meget store onlineplatforme eller meget store onlinesøgemaskiner eller, hvor det er relevant, andre berørte fysiske eller juridiske personer, som er ophavsmænd til dokumenter i dens sagsakter, at udpege de dokumenter, udtalelser eller dele heraf, som de anser for at indeholde forretningshemmeligheder eller andre fortrolige oplysninger, og udpege de fysiske og juridiske personer, for hvem disse oplysninger anses for at være fortrolige. Kommissionen kan også fastsætte en frist for de berørte meget store onlineplatforme eller meget store onlinesøgemaskiner eller, hvor det er relevant, andre berørte fysiske eller juridiske personer som omhandlet i artikel 67, stk. 1, i forordning (EU) 2022/2065 til at udpege eventuelle dele af en kommissionsafgørelse, som efter deres opfattelse indeholder forretningshemmeligheder eller andre fortrolige oplysninger.
4.   Kommissionen kan fastsætte en frist for udbyderen af de berørte meget store onlineplatforme eller meget store onlinesøgemaskiner eller, hvor det er relevant, de berørte fysiske eller juridiske personer som omhandlet i artikel 67, stk. 1, i forordning (EU) 2022/2065 til at:
a)
underbygge deres påstande vedrørende forretningshemmeligheder og andre fortrolige oplysninger for hvert enkelt dokument og database eller hver enkelt bestanddel af dokumenter og databaser
b)
forelægge Kommissionen en ikkefortrolig udgave af dokumenterne og databasen, hvori forretningshemmelighederne og andre fortrolige oplysninger omskrives på en klar og forståelig måde
c)
fremlægge en kortfattet, ikkefortrolig beskrivelse af hver enkelt udeladt oplysning.
5.   Hvis udbyderen af en meget stor onlineplatforme eller af en meget stor onlinesøgemaskine eller, hvor det er relevant, en berørt fysisk eller juridisk person som omhandlet i artikel 67, stk. 1, i forordning (EU) 2022/2065 ikke overholder stk. 2 og 3, kan Kommissionen anse de pågældende oplysninger for ikke at indeholde forretningshemmeligheder eller andre fortrolige oplysninger.
6.   Hvis Kommissionen fastslår, at visse oplysninger, som udbyderen af en meget stor onlineplatform eller af en meget stor onlinesøgemaskine eller, hvor det er relevant, en berørt fysisk eller juridisk person som omhandlet i artikel 67, stk. 1, i forordning (EU) 2022/2065 hævder er fortrolige, må videregives, enten fordi disse oplysninger ikke udgør forretningshemmeligheder eller andre fortrolige oplysninger, eller fordi der er en overordnet interesse i, at de videregives, underretter Kommissionen den berørte udbyder eller fysiske eller juridiske person om, at den har til hensigt at videregive disse oplysninger, medmindre den modtager en indsigelse inden for én uge. Hvis den berørte udbyder eller fysiske eller juridiske person gør indsigelse, kan Kommissionen vedtage en begrundet afgørelse med angivelse af den dato, hvorefter oplysningerne vil blive videregivet. Denne dato skal mindst ligge én uge efter meddelelsesdatoen. Afgørelsen meddeles de berørte udbydere eller fysiske eller juridiske personer.
Artikel 7
Fremsendelse og modtagelse af dokumenter
1.   Fremsendelse af dokumenter, databaser eller eventuelle andre oplysninger til og fra Kommissionen i henhold til nærværende forordnings artikel 2, 3 eller 4 skal finde sted ved hjælp af digitale midler. Kommissionen kan udstede eller offentliggøre tekniske specifikationer for midlerne til fremsendelse og underskrift og ajourføre dem regelmæssigt.
2.   Dokumenter, der fremsendes digitalt, skal være underskrevet ved brug af mindst én kvalificeret elektronisk signatur, som er i overensstemmelse med kravene i Europa-Parlamentets og Rådets forordning (EU) nr. 910/2014 
(
2
)
.
3.   Dokumenter, der fremsendes til Kommissionen ved hjælp af digitale midler, anses for at være modtaget den dag, hvor Kommissionen sender en kvittering for modtagelsen.
4.   For oplysninger i realtid eller næsten i realtid, der udveksles f.eks. via applikationsprogrammeringsgrænseflader eller andre tilsvarende midler, fastlægger Kommissionen metoden for og varigheden af en sådan udveksling af oplysninger.
5.   Dokumenter, databaser eller eventuelle andre oplysninger, der fremsendes til Kommissionen ved hjælp af digitale midler, anses ikke for modtaget, hvis en af følgende omstændigheder gør sig gældende:
a)
dokumentet eller en del heraf er beskadiget eller kan ikke anvendes
b)
dokumentet indeholder virus, malware eller andre trusler
c)
dokumentet indeholder elektroniske signaturer, hvis gyldighed ikke kan bekræftes af Kommissionen.
6.   Kommissionen underretter omgående afsenderen, hvis en af de i stk. 5 omhandlede omstændigheder gør sig gældende, og giver den pågældende mulighed for at fremsætte sine bemærkninger og rette op på situationen inden for en rimelig frist.
7.   Uanset stk. 1 kan dokumenter under særlige omstændigheder, der gør det umuligt eller uforholdsmæssigt vanskeligt at fremsende dem ved hjælp af digitale midler, fremsendes til Kommissionen pr. anbefalet brev. Disse dokumenter anses for at være modtaget af Kommissionen på dagen for leveringen på den ansvarlige kommissionstjenestegrens adresse som offentliggjort af Kommissionen på dens websted.
8.   Uanset stk. 1 kan dokumenter under særlige omstændigheder, der gør det umuligt eller uforholdsmæssigt vanskeligt at fremsende dem ved hjælp af digitale midler eller anbefalet brev, leveres personligt til Kommissionen. Disse dokumenter anses for at være modtaget på dagen for leveringen på den ansvarlige kommissionstjenestegrens adresse som offentliggjort af Kommissionen på dens websted. Leveringen bekræftes ved Kommissionens kvittering for modtagelsen.
Artikel 8
Ikrafttræden
Denne forordning træder i kraft på tyvendedagen efter offentliggørelsen i 
Den Europæiske Unions Tidende
.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 21. juni 2023.
På Kommissionens vegne
Ursula VON DER LEYEN
Formand
(
1
)
  
            
EUT L 277 af 27.10.2022, s. 1
.
(
2
)
  Europa-Parlamentets og Rådets forordning (EU) nr. 910/2014 af 23. juli 2014 om elektronisk identifikation og tillidstjenester til brug for elektroniske transaktioner på det indre marked og om ophævelse af direktiv 1999/93/EF (
EUT L 257 af 28.8.2014, s. 73
).
BILAG
Format og længde på bemærkninger indgivet i henhold til artikel 4
Skriftlige bemærkninger, der indgives til Kommissionen i henhold til artikel 4 i denne forordning, skal indgives i et format, der gør det muligt for Kommissionen at behandle dem elektronisk samt at foretage digitalisering og tegngenkendelse.
Med henblik på at muliggøre dette skal følgende krav være opfyldt:
a)
teksten, som skal være i A4-format, skal være letlæselig, og der må kun være tekst på den ene side af papiret
b)
for så vidt angår dokumenter fremlagt i papirform, skal siderne være samlet på en måde, så de uden besvær kan skilles ad (dvs. at de ikke må være indbundne eller fasthæftede med andre midler, f.eks. med lim eller hæfteklammer)
c)
teksten skal være skrevet med en almindelig skrifttype (såsom Times New Roman, Courier eller Arial) med en størrelse på mindst 12 punkt i brødteksten og mindst 10 punkt i fodnoteteksten og have enkelt linjeafstand og margener på mindst 2,5 cm for oven, for neden, i venstre og i højre margen (højst 4 700 tegn pr. side)
d)
siderne og afsnittene i hvert dokument skal nummereres fortløbende.
Skriftlige bemærkninger, der indgives til Kommissionen i henhold til artikel 4 i denne forordning, må ikke overstige 50 sider. Eventuelle bilag, der ledsager disse bemærkninger, medregnes ikke i begrænsningerne af sideantallet, forudsat at disse bilag alene fungerer som bevismateriale og et middel til sagens oplysning, og at der er forholdsmæssighed med hensyn til antal og længde.

Summary:
Forordningen om digitale tjenester — Kommissionens gennemførelse af visse procedurer
RESUMÉ AF:
Kommissionens gennemførelsesforordning (EU) 2023/1201 om nærmere bestemmelser for Kommissionens gennemførelse af visse procedurer i henhold til forordning (EU) 2022/2065 (»forordningen om digitale tjenester«)
HVAD ER FORMÅLET MED GENNEMFØRELSESFORORDNINGEN?
Gennemførelses
forordningen
 fastsætter de praktiske ordninger ved anvendelse af forordning (EU) 
2022/2065
, forordningen om digitale tjenester, for udbydere af formelt udpegede meget store onlineplatforme eller meget store onlinesøgemaskiner.
De specifikt dækkede områder er:
kontrolbesøg
overvågning af overholdelse
retten til at blive hørt
aktindsigt og
fortrolige oplysninger.
HOVEDPUNKTER
Kontrolbesøg
Forklaringer eller oplysninger afgivet under 
Europa-Kommissionens
 kontrolbesøg må kun afgives af 
bemyndigede repræsentanter for eller ansatte hos
 udbydere af meget store onlineplatforme eller meget store onlinesøgemaskiner eller andre, der handler på disses vegne, hvor det måtte være relevant.
Forklaringerne 
kan blive registreret
 af Kommissionens tjenestemænd, og der stilles en kopi til rådighed for de pågældende udbydere af meget store onlineplatforme eller meget store onlinesøgemaskiner.
I tilfælde, hvor forklaringerne afgives af ansatte, som ikke havde bemyndigelse til dette, fastsætter Kommissionen en 
frist for eventuelle nødvendige berigtigelser
 eller ændringer, uden at dette berører Kommissionens beføjelse til at pålægge bøder og tvangsbøder.
Overvågning
Udbydere af meget store onlineplatforme og meget store onlinesøgemaskiner skal:
give Kommissionen 
adgang til den pågældende udbyders databaser eller algoritmiske systemer
 gennem de tekniske midler eller grænseflader, som Kommissionen har specificeret
give 
rettidig og effektiv adgang
, således at Kommissionen kan få adgang til alle oplysninger, som er nødvendige for at vurdere overholdelsen
overholde Kommissionens bestemmelser, der er fastsat i forordningen om digitale tjenester vedrørende 
fremsendelse af dokumenter
opbevare alle de 
dokumenter, der er nødvendige for at vurdere overholdelse
 — Kommissionen fastsætter betingelserne for opbevaringen, herunder varigheden og omfanget af de dokumenter, der skal opbevares.
Kommissionen skal:
sikre, at alle 
eksperter eller revisorer
, der udpeges, er uafhængige af den pågældende udbyder, at de har dokumenteret ekspertise og viden på det relevante område, og at de forbliver uafhængige i hele udpegelsesperioden
i denne forbindelse tage hensyn til de eksterne eksperters eller revisorers eventuelle 
fælles ejerskab, forvaltning, ledelse, personale og ressourcer
 og eventuelle kontraktlige forbindelser med udbyderne i løbet af de foregående 24 måneder.
Retten til at blive hørt
Udbyderne har en frist, inden for hvilken de »kort« kan meddele deres 
synspunkter skriftligt og med dokumentation til støtte herfor
, efter at de har modtaget foreløbige konklusioner fra Kommissionen (og meddelelse om de foranstaltninger, som Kommissionen har til hensigt at træffe).
Oplysningerne skal være 
korrekte og fuldstændige, må ikke være vildledende og skal fremlægges på en klar, velstruktureret og forståelig måde
.
Bemærkningerne skal 
overholde de begrænsninger med hensyn til format og sideantal
, der er fastsat i bilaget til forordningen, og de sal indgives af en bemyndiget person.
Aktindsigt
Kommissionen skal give adressaten aktindsigt i:
sagsakterne vedrørende de foreløbige konklusioner
 (herunder tilknyttede dokumenter, med udeladelser af hensyn til fortrolighed), men ikke før der er givet meddelelse om de foreløbige konklusioner
alle dokumenter i dens sagsakter uden udeladelser i henhold til 
vilkår for videregivelse
, der fastsættes nærmere i en 
afgørelse
 fra Kommissionen.
Udpegelse og beskyttelse af fortrolige oplysninger
Kommissionen:
må ikke videregive eller tilgængeliggøre oplysninger eller dokumenter, den har modtaget, hvis de indeholder forretningshemmeligheder eller andre fortrolige oplysninger vedrørende fysiske eller juridiske personer
skal underrette den eller de berørte udbydere eller, hvor det er relevant, fysiske eller juridiske personer om, at der kan gives adgang til disse oplysninger i henhold til forordningens artikel 5
kan kræve, at ophavsmændene udpeger de dokumenter eller udtalelser, som de anser for at være fortrolige
kan fastsætte en frist for udbyderne til at:
underbygge deres påstande vedrørende fortrolighed
forelægge en ikkefortrolig udgave af dokumenterne og databasen
fremlægge en kortfattet, ikkefortrolig beskrivelse af hver enkelt udeladt oplysning
skal underrette udbyderne, hvis den har til hensigt at videregive oplysninger, som den ikke anser for at være fortrolige, eller fordi der er en overordnet interesse i, at de videregives, under følgende betingelser:
Kommissionen skal give udbyderne én uge til at indgive indsigelser
Kommissionen kan vedtage en begrundet afgørelse med angivelse af den dato, hvorefter oplysningerne vil blive videregivet. Denne dato skal mindst ligge én uge efter meddelelsesdatoen.
HVORNÅR GÆLDER FORORDNINGEN FRA?
Den trådte i kraft den 
12. juli 2023
.
BAGGRUND
Forordningen om digitale tjenester er en del af en pakke, der også omfatter forordning (EU) 
2022/1925
, forordningen om digitale markeder (se 
resumé
).
For yderligere oplysninger henvises til:
Lovpakken om digitale tjenester
 (Europa-Kommissionen)
Forordningen om digitale markeder: Sikring af retfærdige og åbne digitale markeder
 (Europa-Kommissionen)
Forordningen om digitale tjenester
 — 
sikring af et sikkert og ansvarligt onlinemiljø
 (Europa-Kommissionen)
Dit liv online: Hvordan gør EU det nemmere og mere sikkert for dig?
 (Det Europæiske Råd — Rådet for Den Europæiske Union).
HOVEDDOKUMENT
Kommissionens gennemførelsesforordning (EU) 
2023/1201
 af 
21. juni 2023
 om nærmere bestemmelser for Kommissionens gennemførelse af visse procedurer i henhold til Europa-Parlamentets og Rådets forordning (EU) 2022/2065 (»forordningen om digitale tjenester«) (EUT L 159 af 
22.6.2023
, 
s. 51-59
).
TILHØRENDE DOKUMENTER
Europa-Parlamentets og Rådets forordning (EU) 
2022/2065
 af 
19. oktober 2022
 om et indre marked for digitale tjenester og om ændring af direktiv 2000/31/EF (lov om digitale tjenester) (EUT L 277 af 
27.10.2022
, 
s. 1-102
).
seneste ajourføring 
23.7.2024